MT Il-Ġurnal Uffiċjali tal-Unjoni Ewropea C 58/30

Pubblikazzjoni ta’ applikazzjoni għal emenda skont l-Artikolu 50(2)(a), tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għall-prodotti agrikoli u oġġetti tal-ikel

(2017/C 58/11)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

TALBA GĦALL-APPROVAZZJONI TA’ EMENDA MHUX MINURI FL-ISPEĊIFIKAZZJONI TA’ DENOMINAZZJONI TA’ ORIĠINI PROTETTA JEW TA’ INDIKAZZJONI ĠEGORAFIKA PROTETTA

Applikazzjoni għall-approvazzjoni ta’ emenda skont l-ewwel subparagrafu tal-Artikolu 53(2) tar-Regolament (UE) Nru 1151/2012

“TOMME DE SAVOIE”

Nru tal-UE: PGI-FR-02097 — 23.11.2015

DOP ( ) IĠP ( X )

1. Grupp applikant u interess leġittimu

Isem: SAVOICIME Indirizz: Maison de l’Agriculture 52 Avenue des Iles 74994 Annecy Cedex 9 FRANZA Tel. +33 450881848 Faks +33 450881833 Posta elettronika: savoicime@haute-savoie.chambagri.fr

Il-grupp huwa kompost minn produtturi tal-ħalib u minn dawk li jipproċessaw u jieħdu ħsieb il-maturazzjoni u għaldaqstant għandu d-dritt leġittimu li jitlob emendi fl-ispeċifikazzjoni.

2. Stat membru jew Pajjiż terz

Franza

3. L-intestatura fl-ispeċifikazzjoni tal-prodott affettwat mill-emenda(i)

— ☐ Isem tal-prodott — ☒ Deskrizzjoni tal-prodott — ☒ Żona ġeografika — ☒ Prova tal-oriġini — ☒ Metodu ta’ produzzjoni — ☒ Rabta — ☒ Tikkettar — ☒ Oħrajn: referenza tal-grupp, referenzi tal-istruttura tal-kontroll

4. Tip ta’ emenda/i

— ☐ Emenda għall-Ispeċifikazzjoni tal-prodott ta’ DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012. — ☒ Emenda għall-Ispeċifikazzjoni tal-prodott ta’ DOP jew IĠP irreġistrata li għaliha ma jkun ġie rreġistrat l-ebda Dokument Uniku (jew ekwivalenti) u li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012

5. Emenda(i)

L-emendi li jikkonċernaw id-deskrizzjoni tal-prodott

Din l-intestatura ġiet organizzata mill-ġdid u kkumplimentata bl-elementi li ġejjin.

— kontenut ta’ xaħam: skont it-tibdil fir-regolamenti nazzjonali dan huwa espress b’mod relattiv għall-piż totali tal-ġobon. Il-kontenut ta’ xaħam minimu ta’ 20 % tal-estratt niexef stabbilit fl-ispeċifikazzjoni fis-seħħ ġie għalhekk sostitwit b’kontenut minimu ta’ xaħam ta’ 9 % fil-prodott lest. Dan id-dettall jiffaċilita l-informazzjoni għall-konsumatur.

— biex jissaħħu l-karatteristiċi tal-ġobon u biex jiġi definit aħjar, fl-ispeċifikazzjoni emendata qed jiddaħħal kontenut ta’ materja niexfa ugwali għal 45 % jew ogħla kif ukoll kontenut ta’ melħ ta’ bejn 1,2 u 2 % tal-prodott lest.

— il-grupp applikant biddel id-dijametru tal-ġobon ta’ 18-il cm definit fl-ispeċifikazzjoni attwali b’firxa ta’ bejn 18 u 21 cm, sabiex jitqiesu t-tipi ta’ forom użati waqt il-produzzjoni. Il-piż jibqa’ stabbilit għal 1,2 sa 2 kg.

— ġew introdotti wkoll ġobnijiet ta’ “daqs żgħir”, li l-piż tagħhom jista’ jvarja bejn 400 u 900 gramma u li l-għoli massimu tagħhom huwa ta’ 8 cm. Dawn id-daqsijiet differenti jirriflettu l-aspett domestiku tal-produzzjoni tradizzjonali ta’ dan il-ġobon peress li l-kwantità ta’ ħalib disponibbli għalih kienet tiddependi ħafna mill-użi l-oħra tal-ħalib, b’mod partikolari għall-forniment ta’ xaħam, li kien imfittex ħafna. Il-karatteristiċi sensorjali ta’ dan il-ġobon żgħir huma l-istess bħal tal-ġobon deskritt preċedentement.

— ġiet miżjuda deskrizzjoni aktar preċiża u dettaljata tal-karatteristiċi organolettiċi, b’mod partikolari f’dak li jirrigwarda l-karatteristiċi tal-qoxra (iż-żieda ta’ “lixxa sa kemxejn mhux uniformi”; iż-żieda ta’ “griż fl-abjad” wara “ta’ lewn griż”) sabiex jiġi ffaċilitat il-kontroll u l-ispeċifikazzjoni attwali tiġi aktar ikkumplimentata.

— il-kliem “tbajja’ sofor jew ħomor imsawra b’mod naturali” ġie sostitwit b’“moffa sekondarja” biex il-kontroll isir aktar oġġettiv.

— ġiet miżjuda deskrizzjoni aktar preċiża u aktar dettaljata tal-karatteristiċi organolettiċi, b’mod partikolari f’dak li jirrigwarda l-karatteristiċi tal-ġewwieni (iż-żieda ta’ “It-togħma tiegħu hija qawwija u xi ftit mielħa, xi drabi kemxejn aċiduża u pikkanti”) sabiex il-kontroll ikun iffaċilitat u l-ispeċifikazzjoni attwali tiġi aktar ikkumplimentata.

— forom oħra ta’ preżentazzjoni ġew introdotti fl-ispeċifikazzjoni emendata biex l-operaturi jkunu jistgħu jadattaw għall-modi ġodda ta’ konsum. Ġew introdotti wkoll: — il-possibbiltà li l-ġobon jinqata’ f’porzjonijiet jew fi flieli. — il-possibbiltà li l-ġobon jiġi ppreżentat f’porzjonijiet individwali ppakkjati minn qabel, f’porzjonijiet jew fi flieli.

— Id-dispożizzjonijiet dwar il-maturazzjoni u l-inokulazzjoni ġew ittrasferiti għat-taqsima dwar il-“Metodu ta’ produzzjoni”.

Emendi dwar iż-żona ġeografika

Iż-żona ġeografika tal-IĠP “Tomme de Savoie” rreġistrata attwalment tagħmel distinzjoni bejn iż-żona fejn jinġabar il-ħalib u ż-żona tal-ipproċessar/maturazzjoni. L-aġġornament tal-IĠP jipprovdi żona ġeografika waħda u komuni kemm għall-ġbir tal-ħalib kif ukoll għall-fażi tal-ipproċessar/maturazzjoni. Din l-ewwel emenda għandha l-għan li tiżgura l-uniċità taż-żona ġeografika.

Saru xi aġġustamenti fil-lista tal-muniċipalitajiet li jagħmlu parti miż-żona ġeografika. Meta ġiet riveduta t-talba għal emenda tal-ispeċifikazzjoni tal-IĠP “Tomme de Savoie” rriżulta li l-limitu amministrattiv taż-żewġ dipartimenti ta’ Savoie ma għadux rilevanti.

L-ispeċifikazzjoni attwali tirreferi għaż-“żona storika tal-Provinċja ta’ Savoie”, li tikkorrispondi għal żona ġeografika li hija akbar miż-żoni amministrattivi definiti għall-produzzjoni tal-ħalib, il-produzzjoni u l-maturazzjoni.

L-attività taż-żewġ gruppi li kienu ressqu l-ewwel talba għar-rikonoxximent tal-IĠP f’Diċembru 1993 kienet limitata għaż-żewġ dipartimenti ta’ Savoie u ta’ Haute-Savoie. Id-delimitazzjoni taż-żoni ta’ produzzjoni tal-ħalib u tal-produzzjoni u l-maturazzjoni li tinsab fl-ispeċifikazzjoni attwali tirrigwarda għalhekk liż-żewġ dipartimenti ta’ Savoie biss, u għall-produzzjoni tal-ħalib, tliet muniċipalitajiet li jinsabu n-naħa l-oħra tar-Rhône f’Ain li kienu jipprovdu l-ħalib tagħhom lill-produttur tal-ġobon li kien jipproduċi t-“Tomme de Savoie”. Madankollu, il-karatteristiċi identiċi tal-ambjent naturali u l-użanzi komuni wasslu għal delimitazzjoni aktar xierqa li tinkludi l-muniċipalitajiet ta’ madwar id-dipartimenti ta’ Savoie.

Għall-finijiet ta’ kjarifika, omoġeneità u koerenza taż-żona ġeografika, ġew miżjuda 24 muniċipalità mid-dipartiment ta’ Ain u ħames muniċipalitajiet mid-dipartiment ta’ Isère li jappartjenu għall-istess ambjent naturali kkonfinat mill-Punent mill-ewwel għoljiet tal-katina muntanjuża ta’ Jura, ikkaratterizzat minn ħamrija għammiela, li taħt il-parti l-kbira tagħha hemm depożiti kwaternarji, u minn klima semikontinentali b’influwenza oċeanika li twassal għall-produzzjoni abbondanti ta’ għalf ta’ kwalità. Il-muniċipalitajiet miżjuda għandhom użanzi komuni u storja tal-ġbir tal-ħalib maħsub għaż-żoni tal-produzzjoni u tal-maturazzjoni stabbiliti fl-ispeċifikazzjoni attwali. Il-ħalib ta’ dawn il-muniċipalitajiet komparabbli, li ilu żmien jiġi trasportat għand il-produtturi tal-ġobon taż-żona tal-produzzjoni, attwalment jiġi separat mill-ħalib użat għat-“Tomme de Savoie”. L-emenda tal-ispeċifikazzjoni se tippermetti l-użu tiegħu għall-produzzjoni tat-“Tomme de Savoie”.

B’kollox iż-żona ġeografika issa tiġbor fiha 632 muniċipalità, minflok is-603 muniċipalità li fil-bidu kienu inklużi fl-ispeċifikazzjoni attwalment irreġistrata.

Ir-rabta bejn it-“Tomme de Savoie” u ż-żona ġeografika mhijiex affettwata.

Emendi li jirrigwardaw il-prova tal-oriġini

L-obbligi ta’ rapportar tal-operaturi ġew speċifikati sabiex jiġu strutturati aħjar ir-reġistrazzjonijiet tad-dejta għall-fini tal-kontrolli. Barra minn hekk, ġiet stabbilita sistema ta’ traċċabilità biex jiġi ffaċilitat il-monitoraġġ tal-prodott (iż-żamma ta’ rekords, l-informazzjoni dettaljata dwar l-elementi ta’ identifikazzjoni tal-prodott).

Ġie miżjud l-obbligu ta’ rapport annwali għal kull produttur tal-ħalib, li jiġbor fih l-elementi kollha meħtieġa għall-kontroll u sabiex dan jiġi ffaċilitat. Biex jiġu kkontrollati l-kundizzjonijiet tal-ikel tal-merħla tal-ħalib ġie introdott ukoll obbligu ta’ dikjarazzjoni tal-produzzjoni tal-għalf mhux konformi maħsub għal annimali oħrajn, minbarra l-merħla tal-ħalib.

Biex jiġi żgurat monitoraġġ fil-katina tal-produzzjoni kollha, ġie stabbilit li d-dikjarazzjonijiet tal-produzzjoni tal-impjanti tal-ipproċessar u tal-maturazzjoni għandhom isiru darba fix-xahar.

Biex tiġi assigurata t-traċċabilità, huwa speċifikat li

— il-lottijiet maħsuba għall-IĠP jiġu identifikati fir-reġistri li jippermettu l-monitoraġġ tal-ħalib u tal-ġobon;

— l-oriġini u l-kwantitajiet ta’ ħalib, kif ukoll il-kwantitajiet tal-ġobon, jiġu rreġistrati.

It-tabella tiġbor fiha l-elementi kollha dwar it-traċċabilità.

Il-parti tal-frażi “- bl-immaniġġjar tal-Pjanċi tal-Ġobon” tiġi sostitwita minn paragrafu dwar il-marka ta’ identifikazzjoni obbligatorja li tinkludi n-numru tal-impjant u numru sekwenzjali, ipprovduta mill-grupp lil kull produttur awtorizzat. Dan il-kliem jippermetti lill-grupp sabiex jadatta l-marka ta’ identifikazzjoni għall-iżviluppi tekniċi. F’każ tal-irtirar tal-awtorizzazzjoni jew sospensjoni tal-użu tad-denominazzjoni ġiet stabbilita proċedura ta’ retroċessjoni tal-marki ta’ identifikazzjoni. Il-proċedura ta’ “tnaqqis fil-grad” tal-ġobon li ma jkunx konformi hija speċifikata: it-tnaqqis fil-grad kif ukoll in-numru ta’ ġobnijiet ta’ grad inferjuri u n-numru tal-lott tagħhom jew in-numru sekwenzjali tal-marka ta’ identifikazzjoni jitniżżlu fl-istess jum fuq reġistru.

Il-lista’ tal-verifiki meħtieġa tneħħiet peress li dawn il-verifiki jaqgħu taħt il-pjan ta’ kontroll. L-“approvazzjoni” tal-impjanti tal-maturazzjoni tneħħiet peress li saret irrilevanti permezz tal-obbligu skont ir-regolamenti nazzjonali dwar l-awtorizzazzjoni ta’ kull operatur fis-settur (l-impjant tal-maturazzjoni, iżda wkoll il-produttur tal-ħalib u l-impjant tal-produzzjoni).

Emendi li jikkonċernaw il-metodu tal-produzzjoni

Kompożizzjoni tar-razza tal-merħla:

L-ispeċifikazzjoni attwali ma tinkludi ebda dispożizzjoni dwar il-kompożizzjoni tar-razza tal-merħla. Biex tissaħħaħ il-preżenza tal-baqar tal-ħalib tar-razez Abondance, Montbéliarde u Tarentaise, li huma l-aktar li jintużaw fiż-żona ġeografika, u li l-ħalib tagħhom minn dejjem kien tradizzjonalment użat għall-produzzjoni tat-“Tomme de Savoie” u għandu impatt fuq il-kwalità tal-prodott lest, l-ispeċifikazzjoni emendata tirrikjedi li l-ġobon jiġi prodott abbażi ta’ mill-inqas 75 % ta’ ħalib li jkun ġej minn dawn ir-razez. Id-dispożizzjoni li takkumpanja dan ir-rekwiżit, tispeċifika li f’kull azjenda, il-proporzjon ta’ razez lokali fil-merħla jista’ biss jiżdied, biex ma tiġix kompromessal-provvista ta’ ħalib għall-produtturi tal-ġobon. Iż-żamma tat-tradizzjoni tat-trobbija tar-razez tradizzjonali Abondance, Montbéliarde u Tarentaise hija ġustifikata peress li dawn huma razez lokali, li ġew imrobbija għal żmien twil fir-reġjun ta’ Savoie, u kienu kapaċi jadattaw għar-restrizzjonijiet fiżiċi u klimatiċi tal-ambjent: il-morfoloġija adattata għall-mergħa fuq il-mergħat weqfin, it-tolleranza termika, il-kapaċità tal-użu tar-ragħa fis-sajf u l-għalf niexef fix-xitwa.

Erba’ operaturi li ressqu d-dikjarazzjoni ta’ oppożizzjoni tagħhom fir-rigward ta’ din id-dispożizzjoni tul il-perjodu nazzjonali ta’ oppożizzjoni skont il-kundizzjonijiet tal-Artikolu 15(4) tar-Regolament (UE) Nru 1151/2012 ingħataw perjodu tranżitorju sal-31 ta’ Ottubru 2025.

L-għalf tal-annimali:

L-ispeċifikazzjoni attwali li tikkonforma mar-Regolament (KE) Nru 1106/96 ma tinkludi ebda dispożizzjoni speċifika dwar it-tip ta’ ikel u lanqas dwar il-karatteristiċi tal-għalf tal-annimali. Ġew miżjuda dawn il-punti li ġejjin:

— Definizzjoni tal-kategoriji ta’ għalf użat: Żieda ta’ lista ta’ għalf li jista’ jintuża għall-annimali, biex jitqies il-potenzjal taż-żona ġeografika u biex jiġu kkontrollati d-dożi nutrizzjonali.

— Ġie ddefinit proporzjon minimu ta’ għalf oħxon aħdar: “L-għalf ibbażat fuq għalf oħxon aħdar huwa obbligatorju għal mill-inqas 150 jum fis-sena, konsekuttivi jew le, ekwivalenti għal mill-inqas 50 % tar-razzjon bażiku.”. Din id-dispożizzjoni hija ġġustifikata mill-fatt li tippermetti l-aqwa użu tal-mergħat lokali li jippreżentaw flora karatteristika taż-żona tal-Alpi. Din id-dispożizzjoni ttejjeb ukoll ir-rabta bejn il-prodott u l-oriġini ġeografika tiegħu. Operatur li ressaq dikjarazzjoni ta’ oppożizzjoni fir-rigward ta’ din id-dispożizzjoni tul il-perjodu nazzjonali ta’ oppożizzjoni skont il-kundizzjonijiet tal-Artikolu 15(4) tar-Regolament (UE) Nru 1151/2012 ingħata perjodu tranżitorju li jintemm fil-31 ta’ Diċembru 2017.

— L-għalf oħxon mogħti lill-baqar li qed jaħilbu (ħaxix, ħuxlief, ħuxlief tat-tieni ħsad, qamħirrum aħdar, sorgu, tiben, għelejjel intermedji) ġej kollu miż-żona ġeografika. Kull sena l-produzzjoni tal-għalf supplimentari mhijiex biżżejjed fiż-żona ġeografika. Huwa għalhekk li l-użu tal-għalf imnixxef, iċ-ċifċiegħ tal-qamħirrum, il-qamħirrum tal-qamħ umdu u l-pitrava tal-għalf, li jistgħu jkunu ġejjin minn barra ż-żona ġeografika għandu jkun limitat għal 4 Kg ta’ materja niexfa għal kull baqra li qed taħleb bħala medja ta’ kuljum fis-sena. Dawn id-dispożizzjonijiet huma ġustifikati minħabba l-fatt li l-kompożizzjoni tal-ħamrija u l-ammont ta’ xita jagħmlu din iż-żona ġeografika territorju b’mergħat ta’ kwalità. Il-mergħat, kemm dawk li jintużaw għall-mergħa kif ukoll dawk għall-ħuxlief, jippreżentaw flora rikka u diversifikata, li hija tipika taż-żona muntanjuża tal-Alpi, u dan jinkoraġġixxi lill-produtturi sabiex jagħmlu l-aħjar użu minn dawn ir-riżorsi. Il-limitazzjoni tal-għalf addizzjonali li jkun ġej minn barra ż-żona ssaħħaħ ir-rabta bejn il-prodott u l-oriġini ġeografika tiegħu.

— L-għalf tal-merħliet l-oħrajn fl-azjenda: meta l-azjenda tkun trabbi annimali oħrajn li mhumiex maħsuba għall-produzzjoni tat-“Tomme de Savoie” u li għandhom għalf speċifiku, hemm dispożizzjonijiet speċifiċi li jiżguraw li l-għalf u l-annimali kkonċernati jkunu separati kif xieraq.

— L-organiżmi ġenetikament modifikati: dan l-għalf huwa pprojbit għall-annimali li l-ħalib tagħhom huwa maħsub għall-manifattura tat-“Tomme de Savoie”. Din id-dispożizzjoni ddaħħlet biex il-karatteristiċi tal-għalf ikunu rispettati aktar.

Il-ġbir tal-ħalib:

— Ir-referenzi għad-dispożizzjonijiet sanitarji applikabbli għall-annimali tneħħew mill-ispeċifikazzjoni peress li dawn jaqgħu taħt ir-regolamenti ġenerali.

— It-temperatura massima li fiha għandu jinħażen il-ħalib fl-azjenda hija speċifikata (8 °C) biex tkun assigurata l-kwalità tal-ħalib użat għall-produzzjoni tat-“Tomme de Savoie”.

— Il-frekwenza tal-ġbir hija speċifikata: il-ħalib huwa fornut jew miġbur mill-inqas darba kuljum. Din id-dispożizzjoni hija marbuta mal-ħtieġa li jintuża ħalib mhux ipproċessat.

— Biex jinkiseb ħalib b’kompożizzjoni li tkun kemm jista’ jkun regolari, l-ispeċifikazzjoni emendata tintroduċi l-obbligu ta’ mill-inqas taħliba kuljum.

Id-dispożizzjonijiet rigward l-impjanti tal-ipproċessar:

Biex tissaħħaħ ir-rilevanza tal-kontrolli ta’ traċċabilità, ġie introdott l-obbligu li l-impjanti tal-ipproċessar għandhom jaċċettaw biss ħalib li jissodisfa l-kundizzjonijiet kollha tal-produzzjoni tal-ispeċifikazzjoni emendata. Madankollu, meta l-impjant ikun jinsab ġewwa fabbrika, ingħatat deskrizzjoni tal-obbligi ta’ separazzjoni tal-ħalib waqt il-ġbir kif ukoll tas-separazzjoni taċ-ċirkwiti waqt iċ-ċirkolazzjoni tal-ħalib fl-impjant.

L-għajnuniet għall-ipproċessar u addittivi:

Ġiet miżjuda lista pożittiva biex tiġi kkumplimentata l-ispeċifikazzjoni attwali (tames tal-annimali, melħ, fermenti (fosthom il-flora tal-wiċċ) u l-klorur tal-kalċju).

Il-ħażna tal-ħalib għand il-produttur tal-ġobon:

Ġie miżjud ħin massimu ta’ ħażna tal-ħalib għand il-produttur tal-ġobon qabel jiżdied it-tames sabiex tiġi kkumplimentata l-ispeċifikazzjoni attwali. Dan huwa limitat għal 36 siegħa meta l-ħalib jinżamm f’temperatura ta’ +8 °C u għal 48 siegħa meta l-ħalib jinżamm f’temperatura ta’ + 4 °C. Dawn il-ħinijiet jippermettu l-użu ta’ ħalib mhux ipproċessat waqt li jiġi żgurat ir-rispett tal-flora naturali tiegħu.

It-tħejjija tal-ħalib:

Iddaħħlet spjegazzjoni aktar ċara u kompluta tal-proċessi fiżiċi u termiċi possibbli fuq il-ħalib, biex tiġi kkumplimentata l-ispeċifikazzjoni attwali u jiġu ffaċilitati l-kontrolli.

L-operazzjonijiet ipprojbiti fuq il-ħalib huma speċifikati. Dawn jirrigwardaw l-aktar il-pastorizzazzjoni u l-isterilizzazzjoni li jeqirdu l-fosfatażi alkalina. Kwalunkwe operazzjoni oħra li tista’ teqred il-flora naturali tal-ħalib u l-effett tiegħu fuq il-karatteristiċi tal-prodott lest, kif ukoll it-tagħmir meħtieġ għal dawn l-operazzjonijiet, huma pprojbiti.

L-operazzjonijiet ta’ xkumar u ta’ inkorporazzjoni tal-klorur tal-kalċju huma awtorizzati. Dawn ma kinux ipprojbiti fl-ispeċifikazzjoni attwali.

Il-produzzjoni:

Il-maturazzjoni, iż-żieda tat-tames, it-tibqit, it-taħlit, it-tisħin fakultattiv u t-tqegħid fil-forom: dawn id-diversi fażijiet ġew definiti b’mod aktar ċar sabiex il-kontroll tagħhom ikun aktar faċli u l-operaturi jkunu jistgħu jwettquhom aktar faċilment.

— Il-maturazzjoni: biex jitqiesu l-użanzi tal-produzzjoni, ġie speċifikat li “hemm żewġ tipi ta’ maturazzjoni li wieħed jista’ juża”: — Il-maturazzjoni fit-tul: minimu ta’ 4 sigħat, f’temperatura ta’ bejn 8 °C u 16 °C. — Il-maturazzjoni qasira: il-firxa ta’ ħinijiet li kienet minn 45 sa 60 minuta ġiet estiża għal bejn 30 u 90 minuta. It-temperatura massima ġiet stabbilita għal 35 °C (minflok 34 °C ta’ qabel). Ġie miżjud ukoll li “jekk isiru ż-żewġ tipi ta’ maturazzjoni, il-maturazzjoni fit-tul tiġi qabel il-maturazzjoni qasira. F’dan il-każ, il-maturazzjoni qasira trid iddum mill-inqas 20 minuta.”. Dawn it-teknoloġiji, li qabel ma kinux inklużi fl-ispeċifikazzjoni attwali, huma madankollu meħtieġa biex wieħed jadatta għall-karatteristiċi tal-ħalib, partikolarment dawk staġunali.

— Iż-żieda tat-tames: ġie speċifikat li din il-fażi trid issir fit-tank tal-produzzjoni.

— It-tibqit: il-ħin tat-tibqit tneħħa għaliex ivarja wisq fir-realtà. Ġie miżjud ukoll li “l-baqta tinqata’ wara li tibbies”.

— It-taħlit: il-perjodu minimu tat-taħlit tnaqqas minn 30 għal 20 minuta peress li dan huwa biżżejjed biex il-ġobon iżomm il-karatteristiċi tradizzjonali tiegħu.

— It-tisħin: ġie preċiżat li, jekk din il-fażi ssir, is-sħana ma tridx tkun aktar minn 40 °C, sabiex jiġi mgħejjun l-iżvilupp tal-flora naturali u l-flora tal-inokulazzjoni.

— It-tqegħid fil-forom: dan it-terminu jieħu post dak ta’ “tiswib”. Il-frażi “Il-baqta titqiegħed fil-forma jew fil-qaleb” ġiet miżjuda. Il-frażi “Qabel it-tqegħid fil-forom isir it-tiswib” tneħħiet peress li mhijiex rilevanti.

— L-ippressar u l-aċidifikazzjoni: dawn iż-żewġ fażijiet iddaħħlu minflok it-tiswib u l-iskular. Id-deskrizzjoni tagħhom hija aktar sempliċi u ċara. Il-ħinijiet ta’ ppressar tneħħew peress li dawn jiddependu mill-kompetenzi ta’ kull produttur tal-ġobon li jrid jadattahom għall-karatteristiċi varji ta’ kull baqta. Il-ħin massimu tal-aċidifikazzjoni tneħħa peress li mhuwiex ta’ interess teknoloġiku. It-temperatura ambjentali ta’ 15 sa 20 °C ġiet sostitwita minn temperatura minima ta’ 20 °C peress li t-temperatura stabbilita qabel tista’ ma tkunx biżżejjed biex tiggarantixxi aċidifikazzjoni sodisfaċenti. F’din il-fażi jibda jsir it-twaħħil tal-pjanċa tal-ġobon, element essenzjali għat-traċċabbiltà.

— It-tmelliħ: il-kriterju tad-dewmien ġie sostitwit mill-obbligu li wieħed jikseb rata finali ta’ melħ ta’ bejn 1,2 g/100 g u 2 g/100 g fil-prodott. Din id-dispożizzjoni tippermetti lill-operaturi jimmaniġġaw it-tmelliħ billi jadattaw għall-iżvilupp tal-ġobon matul l-ewwel fażijiet tal-ipproċessar. Biex jinżamm kontroll fuq il-fermentazzjoni, il-grupp qed jipproponi li jkun speċifikat li t-tmelliħ ma jistax isir fit-tank, waqt il-produzzjoni. It-tmelliħ jinżamm kemm fin-niexef kif ukoll fis-salmura (ma jistax isir tmelliħ fit-tank tal-produzzjoni).

Il-maturazzjoni:

It-temperatura massima tal-kantini tal-maturazzjoni żdiedet minn 13 °C għal 14 °C peress li din it-temperatura tgħin biex il-maturazzjoni tibda aktar malajr u għalhekk ittejjeb il-karatteristiċi organolettiċi tal-ġobon immaturat. Ir-restrizzjoni tal-umdità tal-arja ġiet simplifikata peress li l-umdità minima biss hija importanti biex jinżammu l-karatteristiċi tradizzjonali tal-ġobon. L-ammont minimu tal-qlib tal-ġobon waqt il-maturazzjoni tnaqqas minn darbtejn għal darba fil-ġimgħa, peress li dan huwa biżżejjed biex il-ġobon iżomm il-karatteristiċi tiegħu. L-emenda tgħin għalhekk biex jinżammu l-karatteristiċi tal-prodott, filwaqt li tinżamm il-prattika tal-qlib tal-ġobon li fil-prinċipju ma tiġix affettwata.

Il-kapitolu “Deskrizzjoni tal-prodott” tal-ispeċifikazzjoni attwali jimponi tul ta’ maturazzjoni ta’ sitt ġimgħat qabel il-konsum. Fl-ispeċifikazzjoni emendata dan il-perjodu ġie modifikat għal tletin jum minn meta jiżdied it-tames sal-ħruġ mill-kantini tal-maturazzjoni, biex il-kontroll ikun aktar objettiv. Wara 30 jum, fil-kundizzjonijiet stabbiliti fl-ispeċifikazzjoni emendata, il-ġobon ikun immaturat biżżejjed biex ikollu l-karatteristiċi kollha tal-prodott lest għall-kummerċjalizzazzjoni.

Il-grupp jispeċifika li l-ġobon irid jimmatura fuq twavel tal-injam. Dan il-materjal jassorbi l-ilma u l-flora tal-wiċċ tal-ġobon.

Emendi li jirrigwardaw l-elementi li jiġġustifikaw ir-rabta mal-oriġini

Ir-rabta mal-oriġini ġiet emendata b’mod koerenti mal-emendi tal-metodu ta’ kif jinkiseb il-ġobon, b’mod partikolari f’dak li jirrigwarda r-razez tal-baqar tal-ħalib u l-oriġini tal-għalf tagħhom.

Emendi li jirrigwardaw l-elementi speċifiċi għat-tikkettar

L-obbligi ta’ tikkettar ġew ikkompletati u preċiżati, biex jingħata tagħrif ċar lill-konsumatur l-aktar f’dak li jirrigwarda id-“daqs żgħir”, u biex tkun żgurata t-traċċabilità f’kull stadju tal-prodott.

Emendi oħrajn

L-applikant:

wara xi żviluppi li seħħew fl-organizzazzjoni tas-settur tal-ħalib lokali, l-operaturi ffurmaw il-grupp SAVOICIME li ressaq it-talba.

Ir-referenzi dwar l-istruttura ta’ kontroll:

skont l-applikazzjoni tar-regoli fis-seħħ fil-livell nazzjonali li jimmiraw li jarmonizzaw il-formulazzjoni tal-ispeċifikazzjonijiet, l-isem u d-dettalji ta’ kuntatt tal-korp ta’ ċertifikazzjoni tħassru. Issa din l-intestatura saret issemmi d-dettalji ta’ kuntatt tal-awtoritajiet kompetenti ta’ kontroll Franċiżi: L-Institut national de l’origine et de la qualité (INAO) u d-Direction générale de la concurrence, de la consommation et de la répression des fraudes (DGCCRF). L-isem u d-dettalji tal-korp ta’ ċertifikazzjoni jistgħu jiġu kkonsultati fuq is-sit tal-INAO u fuq il-bażi tad-dejta tal-Kummissjoni Ewropea.

DOKUMENT UNIKU

“TOMME DE SAVOIE”

Nru tal-UE: PGI-FR-02097 — 23.11.2015

DOP ( ) IĠP ( X )

1. Isem/Ismijiet

“Tomme de Savoie”

2. Stat Membru jew Pajjiż Terz

Franza

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.3; Ġobon

3.2. Deskrizzjoni tal-prodott li għalih japplika l-isem f’(1)

It-“Tomme de Savoie” huwa ġobon b’qalba ppressata u mhux imsajra li ġej mill-ħalib tal-baqra maħdum mingħajr ma jkun ġie pproċessat jew ittrattat bis-sħana. Iż-żmien minimu ta’ maturazzjoni huwa ta’ 30 jum minn meta jiżdied it-tames sakemm joħroġ mill-kantini tal-maturazzjoni.

Il-ġobon jiġi fil-forma ta’ ċilindru ċatt, b’dijametru ta’ bejn 18 u 21 cm u għoli bejn 5 u 8 cm. Huwa jiżen bejn 1,2 u 2 Kg. Jista’ wkoll jiġi f’daqs iżgħar iżda bl-istess karatterisitiċi organolettiċi. F’dan il-każ, l-għoli massimu tiegħu huwa ta’ 8 cm, u l-piż tiegħu jista’ jvarja bejn 400 u 900 gramma.

Il-qoxra hija lixxa u ftit imqabbża ‘l barra, ta’ lewn bejn griż u griż li jagħti fl-abjad li fuqha tista’ tiżviluppa moffa sekondarja.

Il-qalba tiegħu hija bejn ratba u soda u ta’ lewn li jkun bejn abjad u isfar. Ikollha wkoll toqob żgħar. It-togħma tiegħu hija qawwija u xi ftit mielħa u xi drabi ftit aċiduża u anki pikkanti.

Il-ġobon għandu kontenut ta’ xaħam minimu ta’ 9 % fuq il-piż totali u kontenut ta’ materja niexfa ta’ 45 %.

Il-kontenut tal-melħ huwa bejn 1,2 % u 2 %.

It-“Tomme de Savoie” jinbiegħ fil-forom li ġejjin: sħiħ, imqatta’: f’porzjonijiet jew flieli, f’unitajiet ippakkjati minn qabel għall-bejgħ lill-konsumatur: f’porzjon jew flieli.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Id-diversi tipi ta’ għalf awtorizzati huma:

— l-għalf oħxon (ħaxix, ħuxlief, ħuxlief tat-tieni ħsad, qamħirrum aħdar, sorgu, tiben, għelejjel intermedji);

— iċ-ċifċiegħ tal-qamħirrum u l-qamħirrum tal-qamħ umdu huma permessi matul il-perjodu ta’ bejn il-15 ta’ Ottubru u l-15 ta’ Mejju;

— l-għalf imnixxef, l-alfalfa mnixxfa, il-polpa tal-pitravi mnixxfa, il-pitravi tal-għalf, li jridu jkunu nodfa u b’saħħithom.

— l-għalf supplimentari u l-addittivi li ġejjin: — iż-żrieragħ taċ-ċereali u d-derivattivi tagħhom (granza, dqiq inferjuri, dqiq, qamħ użat imnixxef); iż-żrieragħ taċ-ċereali jistgħu jinżammu mgħottija, — iż-żrieragħ u l-pasta taż-żrieragħ żejtnin u tal-proteini, — il-prodotti derivati: konċentrat tal-proteina tal-alfalfa, nitroġenu li ma fihx proteina (prodotti derivati mill-produzzjoni tal-lamtu jew tal-ħmira), urea < 3 % fl-għalf supplimentari, — il-melassa u ż-żejt veġetali, il-minerali, il-vitamini, l-oligoelementi u l-estratt naturali tal-pjanti, — l-użu tax-xorrox li jsir fir-razzett huwa awtorizzat f’perjodu massimu ta’ 24 siegħa.

Għall-baqar li qed jaħilbu:

— l-għalf oħxon ġej kollu miż-żona ġeografika;

— l-għalf imnixxef, iċ-ċifċiegħ tal-qamħirrun, il-qamħirrun tal-qamħ umdu u l-pitrava tal-għalf, li mhux ġejjin miż-żona ġeografika għandhom ikunu limitati għal 4 Kg ta’ materja niexfa għal kull baqra li qed taħleb bħala medja ta’ kuljum fis-sena.

Dawn ir-restrizzjonijiet jiggarantixxu li l-maġġoranza tal-materja niexfa li jieklu l-baqar tal-ħalib tkun ġejja miż-żona ġeografika ddefinita. B’hekk huma jtejbu wkoll ir-rabta bejn il-prodott u l-oriġini ġeografika tiegħu.

Fil-każ tal-produzzjoni fl-irziezet, il-ħalib li jintuża għall-produzzjoni tat-“Tomme de Savoie” jkun ġej minn merħla ta’ baqar li jipproduċu l-ħalib li mill-inqas 75 % minnhom huma baqar tat-tip Abondance, Montbéliarde jew Tarentaise.

Fil-każ tal-proċessur, il-ħalib miġbur maħsub għall-produzzjoni tat-“Tomme de Savoie” jkun ġej minn merħla totali ta’ baqar li jipproduċu l-ħalib li mill-inqas 75 % minnhom huma baqar tat-tip Abondance, Montbéliarde jew Tarentaise.

Iż-żamma tat-tradizzjoni tat-trobbija tar-razez tradizzjonali Abondance, Montbéliarde u Tarentaise hija ġustifikata peress li kienu kapaċi jadattaw għar-restrizzjonijiet fiżiċi u klimatiċi tal-ambjent: il-morfoloġija adattata għall-mergħa fuq il-mergħat weqfin, it-tolleranza termika, il-kapaċità tal-użu tar-ragħa fis-sajf u l-għalf niexef fix-xitwa.

3.4. Passi speċifiċi tal-produzzjoni li jridu jsiru fiż-żona ġeografika ddefinita

L-operazzjonijiet tal-produzzjoni tal-ħalib, l-ipproċessar u l-maturazzjoni għandhom isiru fiż-żona ġeografika ddefinita.

Il-produzzjoni tal-ħalib maħsub għall-produzzjoni tat-“Tomme de Savoie” fiż-żona ġeografika hija ġġustifikata mill-ammont kbir ta’ riżorsi ta’ għalf fir-reġjun, li huwa ta’ vantaġġ fil-produzzjoni tal-ġobon.

3.5. Regoli speċifiċi dwar it-tqattigħ, it-tħakkik, l-ippakkjar, eċċ.

—

3.6. Regoli speċifiċi dwar it-tikkettar

It-tikkettar tal-ġobon bl-indikazzjoni ġeografika protetta “Tomme de Savoie” jrid jirrispetta r-regoli li ġejjin:

— id-denominazzjoni “Tomme de Savoie” hija speċifikata fuq il-pakketti kollha,

— il-produttur jew il-persuna responsabbli għall-maturazzjoni jew min jippakkja l-prodott irid iqiegħed l-isem u l-indirizz tiegħu fuq il-prodott,

— l-isem tal-korp ta’ ċertifikazzjoni jrid ikun speċifikat,

— kull ġobon li jinbiegħ taħt l-isem tal-indikazzjoni ġeografika għandu jinkludi fuq il-wiċċ jew fuq il-ġnub tal-ġobon l-oriġini ġeografika, skont il-format definit mill-grupp. Din l-identifikazzjoni ma tirrigwardax il-ġobon li jinbiegħ direttament lill-konsumatur mill-produttur azjendali jew mill-produttur tal-ġobon,

— barra minn hekk, meta l-ġobon ikun ta’ daqs żgħir, il-kelma “żgħir” tista’ tiġi inkluża fuq it-tikketta, il-fatturi u l-karti kummerċjali, iżda din ma għandhiex tkun ħdejn id-denominazzjoni “Tomme de Savoie” u lanqas eżatt fuqha.

4. Deskrizzjoni fil-qosor taż-żona ġeografika

Iż-żona ġeografika tkopri ż-żewġ dipartimenti ta’ Savoie u ta’ Haute Savoie u l-muniċipalitajiet li ġejjin tad-dipartimenti ta’ Ain u Isère.

Id-dipartiment ta’ Ain: Anglefort, Bellegarde-sur-Valserine, Béon, Billiat, Ceyzérieu, Chanay, Châtillon-en-Michaille, Corbonod, Cressin-Rochefort, Culoz, Flaxieu, Injoux-Génissiat, Lancrans, Lavours, Léaz, Lhôpital, Massignieu-de-Rives, Nattages, Parves, Pollieu, Saint-Martin-de-Bavel, Seyssel, Surjoux, Talissieu, Villes, Virignin, Vongnes.

Id-Dipartiment ta’ Isère: Entre-deux-Guiers, Miribel-les-Échelles, Saint-Christophe-sur-Guiers, Saint-Pierre-de-Chartreuse, Saint-Pierre d’Entremont.

5. Rabta maż-żona ġeografika

Speċifiċità taż-żona ġeografika

L-ambjent naturali tat-“Tomme de Savoie” jippreżenta diversità kbira ta’ substrati ta’ ħamrija soġġetti għall-klima omoġenja tal-muntanji.

Iż-żona ġeografika tat-“Tomme de Savoie” tvarja sew fir-rigward tat-topografija u tal-ġeoloġija tagħha. Fil-biċċa l-kbira tagħha, it-topografija għandha altitudni ta’ bejn 200 metru u 2 500 metru b’ħamrija tipika ffurmata mill-materjal tal-muntanji kristallini qodma u tal-muntanji tal-ġebla tal-ġir.

Il-klima hija klima tipika tal-muntanji: ix-xtiewi huma twal u xi drabi ħorox, u s-sjuf huma sħan. F’sena tagħmel ħafna xita, b’medja ta’ bejn 1 000 mm sa 1 500 mm ta’ ilma f’dejl il-muntanji prealpini, ħlief għall-widien bejn il-Maurienne u t-Tarentaise, li ġeneralment jaraw inqas xita. Ix-xita hija mqassma tul is-sena kollha.

Minħabba l-kombinament ta’ ħamrija fonda u ta’ ammont kbir ta’ xita mqassma tul is-sena, iż-żona ġeografika tikkostitwixxi territorju b’mergħat ta’ kwalità (mergħat għall-mergħa u mergħat għall-ħuxlief bi flora rikka u diversifikata) distinta u karatteristika.

Fl-art ta’ taħt il-muntanji, il-produzzjoni taċ-ċereali u tal-qamħ hija wkoll żviluppata sew.

F’dak li jirrigwarda l-fatturi umani, it-“Tomme de Savoie” huwa l-eqdem ġobon ta’ Savoie. It-“Tomme de Savoie” minn dejjem kien ġobon għall-konsum domestiku. Huwa kien sors ta’ proteini essenzjali fl-ikel tal-bdiewa.

Il-kwantità disponibbli ta’ ħalib kienet tiddependi ħafna mill-użi l-oħra tal-ħalib b’mod partikolari għall-forniment ta’ xaħam, li kien imfittex ħafna. Il-bdiewa tal-Provinċja ta’ Savoie kienu jipproduċu dan il-ġobon bil-ftit ħalib li kien jibqa’ disponibbli.

Bl-istess mod li t-“Tomme de Savoie” kellu kontenuti ta’ xaħam differenti skont l-intensità tal-ixkumar, kien hemm ukoll daqsijiet differenti ta’ “Tomme de Savoie” skont l-irziezet fejn kienu jiġu prodotti.

It-“Tomme de Savoie” oriġinarjament kien jiġi prodott fid-djar, imbagħad il-produzzjoni estendiet għal ċerti kooperattivi tal-ġobon.

Illum il-ġurnata, il-produzzjoni tal-ħalib maħsub għall-produzzjoni tat-“Tomme de Savoie” għadha bbażata fuq l-użu ta’ ħafna ħaxix fiż-żona ġeografika iżda wkoll fuq iż-żamma tat-tradizzjoni tat-trobbija tar-razez tradizzjonali: Abondance, Montbéliarde u Tarentaise. Dawn għarfu juru l-kapaċità tagħhom ta’ adattabbiltà għal-limitazzjonijiet fiżiċi u klimatiċi tal-ambjent: il-morfoloġija adattata għall-mergħa fuq il-mergħat weqfin, it-tolleranza termika, il-kapaċità tal-użu tar-ragħa fis-sajf u l-għalf niexef fix-xitwa. L-għalf tal-baqar li jipproduċu l-ħalib huwa bbażat fuq l-użu ta’ għalf kif ukoll ta’ ċereali primarjament prodotti fiż-żona ġeografika.

F’dawn iż-żoni tal-muntanji ġie żviluppat għarfien speċifiku dwar il-ġobon adattat għall-ambjent. It-teknoloġiji użati fir-reġjun huma adattati għall-karatteristiċi tal-ħalib u dawk li jipproduċu l-ġobon jagħtu attenzjoni partikolari lill-għarfien ta’ ċertu numru ta’ punti bħall-koltivazzjoni, il-ġestjoni tal-flora meżofili u termofili u anki l-maturazzjoni.

Dawn it-teknoloġiji huma l-frott ta’ għarfien mifrux f’reġjun fejn il-kultura tal-manifattura tal-ġobon b’qalba ppressata ilha teżisti għal żmien twil.

Il-maturazzjoni fil-kantina fuq twavel tal-injam tippermetti żvilupp tajjeb tal-qalba u l-iżvilupp tal-flora tal-wiċċ, b’mod partikolari tal-mukor. It-“Tomme de Savoie” mbagħad jinqaleb mill-inqas darba fil-ġimgħa u dan jgħin biex waqt li jkun qed jiġi pproċessat “jitneħħa x-xagħar”.

Speċifiċità tal-prodott

It-“Tomme de Savoie” huwa ġobon b’qalba ppressata u mhux imsajra magħmul mill-ħalib tal-baqar mhux ipproċessat jew ittrattat bis-sħana.

It-“Tomme de Savoie” huwa kkaratterizzat mill-forma ta’ ċilindru ċatt relattivament żgħir, qoxra lixxa u ftit imqabbża ‘l barra, ta’ lewn bejn griż u griż fl-abjad, b’togħma qawwija u xi ftit mielħa, kemxejn aċiduża u anki pikkanti.

Rabta kawżali

Ir-rabta mal-oriġini tat-“Tomme de Savoie” hija bbażata fuq il-kwalità speċifika tiegħu.

Il-kapaċità tat-territorju taż-żona ġeografika li jipproduċi l-għalf oħxon fi kwantità biżżejjed kif ukoll iċ-ċereali biex jissodisfa l-ħtiġijiet tal-produzzjoni tal-ħalib, filwaqt li jżomm sistemi ta’ produzzjoni estensivi, tassigura li l-annimali jkollhom għalf varjat.

Is-sistemi tat-trobbija tal-merħliet tal-ħalib jiffavorixxu l-użu tar-riżorsi varjati ta’ għalf lokali disponibbli fiż-żona ġeografika. Il-produzzjoni tal-ħalib fiż-żona ġeografika tippermetti l-aħjar użu tar-riżorsi tal-mergħa b’rispett lejn l-użanzi antiki u l-ottimizzazzjoni tal-kwalità tal-ħalib li ġej minn razez tradizzjonali. Ir-razez lokali huma ppreferuti, peress li llum jirrappreżentaw aktar minn 90 % tal-bhejjem kollha. Dawn ir-razez adattati għall-klima u għat-terren muntanjuż għandhom il-kapaċità li jesprimu l-potenzjal ta’ produzzjoni kollu tagħhom minkejja l-kundizzjonijiet li xi kultant jistgħu jkunu diffiċli, u, permezz tal-ħalib, il-flora li huma jikkunsmaw tiġi riflessa fil-ġobon.

Dan il-ħalib, li jiġi prodott fi kwantitajiet kbar bis-saħħa ta’ għalf speċifiku, jippreżenta adattabbiltà aħjar għall-produzzjoni minn dak tar-razez l-oħrajn imrobbija fl-istess kundizzjonijiet, bi proprjetajiet speċjali: il-ġell miksub wara li jiġi miżjud it-tames huwa aktar sod u r-rendiment ta’ ġobon huwa aktar għoli.

Ċertu numru ta’ studji wrew l-impatt tal-ikel u l-kompożizzjoni tal-għalf fuq il-kwalità tal-ħalib (pereżempju: Bugaud C., Buchin S., Hauwuy A., Coulon J.B., 2002. Texture et flaveur du fromage selon la nature du pâturage: cas du fromage d’Abondance, INRA Prod. Anim., GIS AlpesJura. Jew Dorioz J.M., Fleury Ph., Coulon J.B., Martin B., 2000. La composante milieu physique dans l’effet terroir pour la production fromagère: quelques réflexions à partir du cas des fromages des Alpes du Nord. Courrier de l’environnement, GIS AlpesJura. Jew Lucas A, Hulin S., Michel V., Agabriel C., Chamba JF, Rock E, Coulon JB., 2006. Relations entre les conditions de production du lait et les teneurs en composes d’intérêt nutritionnel dans le fromage: étude en conditions réelles de production. INRA Prod Anim, GIS AlpesJura). Dan l-aħħar studju, li jirrigwarda lit-“Tomme de Savoie”, jenfasizza r-rwol importanti tal-ikel fuq il-kontenut ta’ mikronutrijenti li jinħallu fix-xaħam tal-ġobon. Juri wkoll li l-profil ta’ aċidi grassi tal-ħalib, u bħala konsegwenza tal-ġobon, huwa prinċipalment marbut mar-razzjon bażiku tal-għalf tal-baqar.

Il-ħalib użat għall-produzzjoni mhuwiex ipproċessat jew ittrattat bis-sħana u dan jiggarantixxi l-preżenza ta’ flora naturali li hija protetta mill-fatt li l-proċess tal-produzzjoni jinbeda minnufih. Din il-flora diversifikata hija parzjalment responsabbli għall-karatteristiċi tat-“Tomme de Savoie”.

L-użu tal-ħalib mhux ipproċessat jew ittrattat bis-sħana jgħin biex il-karatteristiċi inizjali tal-ħalib jiġu rrispettati, b’mod partikolari dawk li jirriżultaw mill-għalf tal-annimali, li d-diversità tiegħu hija waħda mill-elementi taż-żona ġeografika.

Bl-istess mod li t-“Tomme de Savoie” kellu kontenuti ta’ xaħam differenti skont l-intensità tal-ixkumar, kien hemm ukoll daqsijiet differenti ta’ “Tomme de Savoie” skont l-irziezet fejn kienu jiġu prodotti. Il-kwantità disponibbli ta’ ħalib kienet tiddependi ħafna mill-użi l-oħra tal-ħalib b’mod partikolari għall-forniment ta’ xaħam, li kien imfittex ħafna. Il-bdiewa tal-Provinċja ta’ Savoie kienu jipproduċu dan il-ġobon bil-ftit ħalib li kien jibqa’ disponibbli.

Biex jibqgħu leali lejn il-karatteristiċi tradizzjonali tal-prodott, il-produtturi jużaw teknika ta’ pressar tal-ġobon biex jipproduċu ġobon li jkun ta’ daqsijiet differenti, iżda li jkun kollu relattivament żgħir meta mqabbel ma’ ġobon ieħor tar-reġjun u b’kontenut differenti ta’ xaħam.

L-użanzi tal-produzzjoni ppermettew li tintgħażel il-flora rilevanti għall-produzzjoni. L-użu tagħha jippermetti lill-produtturi attwali sabiex jiżviluppaw it-togħma karatteristika tal-ġobon. Il-maturazzjoni tippermetti li dawn il-karatteristiċi tat-togħma jkomplu jiżviluppaw.

Il-flora tal-wiċċ, li hija magħmula l-aktar mill-mukor, tagħti lit-“Tomme de Savoie” d-dehra griża karatteristika tiegħu, li l-iżvilupp tagħha huwa mgħejun mit-tqegħid fuq l-injam waqt il-maturazzjoni. L-attenzjoni li tingħata meta jinqaleb il-ġobon matul il-maturazzjoni tikkontribwixxi wkoll għall-formazzjoni tal-qoxra tant karatteristika tat-“Tomme de Savoie” b’mod partikolari billi jitneħħa x-“xagħar” tal-mukor.

Referenza għall-pubblikazzjoni tal-Ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

https://www.inao.gouv.fr/fichier/CDCTommedeSavoie.pdf

(1) ĠU L 343, 14.12.2012, p. 1.